10 Yandi telamaka, katukaka kuna, mpi kwisaka na bandilu ya Yudea na simu ya nkaka ya Yordani, mpi bimvuka ya bantu kwisaka diaka kuvukana pene-pene na yandi. Mutindu vandaka kikalulu na yandi, yandi yantikaka diaka kulonga bo.+2 Ebuna Bafarize kwisaka ti ngindu ya kumeka yandi, mpi bo yulaka yandi kana bakala kele ti nswa ya kufwa makwela ti nkento na yandi.3 Yandi vutudilaka bo nde: “Inki nsiku Moize pesaka beno?”4 Bo tubaka nde: “Moize pesaka nzila ya kusonika mukanda ya kukula yandi mpi na kufwa makwela ti yandi.”+5 Kansi Yezu tubilaka bo nde: “Yandi sonikilaka beno nsiku yina+ sambu na ntima-ngolo na beno.+6 Kansi, katuka na luyantiku ya lugangu, ‘Nzambi salaka bo bakala mpi nkento.+7 Yo yina bakala ta bikisa tata na yandi ti mama na yandi,+8 ebuna bo zole ta vanda nsuni mosi,’+ na mpila nde bo kele diaka ve zole, kansi nsuni mosi.9 Yo yina, bika nde muntu kukabula ve yina ya Nzambi me vukisaka.”+10 Ntangu bo vandaka diaka na kati ya nzo, balongoki yantikaka kuyula yandi sambu na diambu yina.11 Yandi tubilaka bo nde: “Konso muntu yina me fwa makwela ti nkento na yandi mpi me kwela nkento ya nkaka, yandi me sala bizumba+ na meso na yandi,12 mpi kana nkento mosi kukwela bakala ya nkaka na nima ya kufwa makwela ti bakala na yandi, yandi me sala bizumba.”+13 Ebuna bantu yantikaka kunatila yandi bana ya fioti sambu yandi simba bo, kansi balongoki nganinaka bo.+14 Ntangu yandi monaka diambu yai, Yezu waka makasi mpi tubilaka bo nde: “Beno bikisa bana ya fioti bo kwisa na mono; beno meka ve kukanga bo nzila, sambu Kimfumu ya Nzambi kele ya bantu yina kele bonso bo.+15 Ya kieleka mono ke tubila beno nde, konso muntu yina ke yamba ve Kimfumu ya Nzambi bonso mwana ya fioti ta kota ve ata fioti na kati na yo.”+16 Ebuna yandi bakaka bana na maboko na yandi, yantikaka kusakumuna bo, mpi tulaka bo maboko.+17 Ntangu yandi vandaka kukwenda na nzila, bakala mosi kwisaka ntinu, fukamaka na ntwala na yandi mpi yulaka yandi nde: “Longi ya Mbote, inki mono fwete sala sambu na kubaka* luzingu ya mvula na mvula?”+18 Yezu tubilaka yandi nde: “Sambu na nki nge ke binga mono mbote? Ata muntu mosi ve kele mbote, katula kaka Nzambi.+19 Nge me zaba bansiku: ‘Kufwa ve muntu;+ kusala ve bizumba;+ kuyiba ve;+ kuta ve kimbangi ya luvunu;+ kusadila ve luvunu sambu na kubaka bima ya muntu ya nkaka;+ kumisa tata na nge ti mama na nge.’”+20 Bakala yina tubilaka yandi nde: “Longi, mono ke zitisaka mambu yai yonso katuka kileke na mono.”21 Yezu talaka yandi mpi zolaka yandi, ebuna yandi tubaka nde, “Kima mosi ke konda nge: Kwenda, teka bima na nge mpi pesa mbongo na bansukami, ebuna nge ta vanda ti kimvwama na zulu; na nima kwisa kulanda mono.”+22 Kansi mvutu yina pesaka yandi ntantu mpi yandi kwendaka ti mawa, sambu yandi vandaka ti bima mingi.+23 Yezu talaka ndambu na ndambu, ebuna yandi tubilaka balongoki na yandi nde: “Yo ta vanda mpasi kibeni sambu bantu yina kele na mbongo kukota na Kimfumu ya Nzambi!”+24 Kansi balongoki yitukaka sambu na bangogo na yandi. Ebuna Yezu vutulaka nde: “Bana, yo kele mpasi kibeni na kukota na Kimfumu ya Nzambi!25 Yo kele pete kibeni sambu shamo kukota na munoko ya sindani kansi yo kele mpasi mingi sambu mvwama kukota na Kimfumu ya Nzambi.”+26 Bo yitukaka diaka mingi mpi bo tubilaka yandi* nde: “Ebuna nani lenda guluka?”+27 Yezu talaka bo na meso mpi tubaka nde: “Bantu lenda sala yo ve, kansi yo kele ve mutindu yina sambu na Nzambi, sambu Nzambi lenda sala mambu yonso.”+28 Piere yantikaka kutubila yandi nde: “Tala, beto me bikisa bima yonso mpi beto me landa nge.”+29 Yezu tubaka nde: “Ya kieleka mono ke tubila beno nde, ata muntu mosi ve me bikisaka nzo to bampangi ya babakala to bampangi ya bankento to mama to tata to bana to bilanga sambu na mono mpi sambu na nsangu ya mbote+30 yina ta baka ve ntangu yai mbala 100 kuluta na nsungi yai ya ntangu—banzo, bampangi ya babakala, bampangi ya bankento, bamama, bana, mpi bilanga, ti mbangika+—mpi na ngidika ya bima yina ke kwisa,* luzingu ya mvula na mvula.31 Kansi bantu mingi yina kele bantu ya ntete ta vanda bantu ya nsuka, mpi bantu ya nsuka ta vanda bantu ya ntete.”+32 Ebuna, bo vandaka na nzila sambu na kutombuka na Yeruzalemi, Yezu vandaka kukwenda na ntwala na bo, mpi bo vandaka kuyituka, kansi bantu yina vandaka kulanda bo yantikaka kuwa boma. Yandi nataka diaka bantumwa 12 na lweka mpi yantikaka kutubila bo mambu yina fwete kumina yandi:+33 “Tala! Beto ke tombuka na Yeruzalemi, mpi bo ta pesa Mwana ya muntu na maboko ya bamfumu ya banganga-nzambi mpi ya bansekudi. Bo ta zengila yandi nkanu ya lufwa, mpi bo ta pesa yandi na maboko ya bantu ya makanda,34 ebuna bantu yai ta seka yandi mpi bo ta losila yandi mate, bo ta bula yandi fimbu, mpi bo ta fwa yandi, kansi bilumbu tatu na nima yandi ta futumuka.”+35 Yakobo ti Yoane, bana zole ya Zebedeo,+ pusanaka pene-pene mpi tubilaka yandi nde: “Longi, beto ke zola nde nge sadila beto konso kima yina beto ke lomba nge.”+36 Yezu tubilaka bo nde: “Inki beno ke zola nde mono sala sambu na beno?”37 Bo vutudilaka yandi nde: “Pesa beto nswa ya kuvanda, mosi na diboko na nge ya kitata mpi mosi na diboko na nge ya kimama, na nkembo na nge.”+38 Kansi Yezu tubilaka bo nde: “Beno me zaba ve mambu yina beno ke lomba. Keti beno lenda nwa dikopa yina mono ke nwa, to kubaka mbotika ti mbotika yina bo ke botika mono?”+39 Bo tubilaka yandi nde: “Ee, beto lenda.” Ebuna Yezu tubilaka bo nde: “Dikopa ya mono ke nwa, beno ta nwa yo, mpi bo ta botika beno ti mbotika yina bo ke botika mono.+40 Kansi, sambu na kuvanda na diboko na mono ya kitata to ya kimama, mono ve muntu ke pesaka yo, kansi yo kele sambu na bantu yina bo me yidikilaka yo.”41 Ntangu bantumwa ya nkaka kumi waka mambu yina, bo wilaka Yakobo ti Yoane makasi.+42 Kansi Yezu bingaka bo kisika yandi vandaka mpi tubilaka bo nde: “Beno me zaba nde bantu yina ke monanaka* nde bo ke yalaka makanda ke yalaka bo na kingolo-ngolo mpi bantu na bo ya nene ke songaka nde bo kele ti kiyeka na zulu na bo.+43 Yo fwete vanda ve mutindu yina na kati na beno; kansi konso muntu yina ke zola kukuma muntu ya nene na kati na beno fwete vanda nsadi na beno,+44 mpi konso muntu yina ke zola kuvanda muntu ya ntete na kati na beno fwete vanda mpika ya bantu yonso.45 Sambu ata Mwana ya muntu kwisaka ve sambu bantu kusadila yandi, kansi sambu na kusadila+ mpi kupesa luzingu* na yandi bonso nkudulu sambu na bantu mingi.”+46 Ebuna bo kumaka na Yeriko. Kansi, ntangu yandi ti balongoki na yandi mpi kimvuka mosi ya nene ya bantu vandaka kubasika na Yeriko, Bartimeo (mwana ya Timeo), kifwa-meso mosi ya vandaka kulomba bantu bima, vandaka ya kuvanda na lweka ya nzila.+47 Ntangu yandi waka nde yo vandaka Yezu muntu ya Nazareti, yandi yantikaka kutuba na ndinga ya ngolo nde: “Yezu, Mwana ya Davidi,+ wila mono mawa!”+48 Ebuna, bantu mingi yantikaka kunganina yandi mpi kusonga yandi na kuvanda pima, kansi yandi vandaka kutuba diaka na ndinga ya kuluta ngolo nde: “Mwana ya Davidi, wila mono mawa!”49 Yo yina Yezu telamaka mpi tubaka nde: “Beno binga yandi, yandi kwisa na mono.” Bo bingaka kifwa-meso yina mpi tubilaka yandi nde: “Vanda kikesa! Telama; yandi ke binga nge.”50 Yandi losaka lele na yandi ya zulu, telamaka nswalu mpi kwendaka pene-pene ya Yezu.51 Ebuna Yezu tubilaka yandi nde: “Inki nge ke zola nde mono sala sambu na nge?” Kifwa-meso yina songaka yandi nde: “Rabuni,* bika nde mono mona diaka.”52 Ebuna Yezu tubilaka yandi nde: “Kwenda. Lukwikilu na nge me belula nge.”+ Na mbala mosi yandi monaka diaka,+ mpi yandi yantikaka kulanda yandi na nzila.
kon_Latn